贺铸
广四愁寄李譓
夜如何其夜未央，斗星灿兮河苍凉。
微月入牖窥曲房，候虫刺促鸣我床。
离忧欻来煎人肠，夜如何其夜何长。
绿琴在荐兮，拟楚奏之沈湘。
朱弦湿露兮，声戾指而不扬。
屏琴浩歌兮，屑涕泗之浪浪。
我有所思兮，在河之阳。
僾而不见兮，衷难弭忘。
騄骥腾跃兮，鸿鹄翱翔。
明璫玉案兮，尔不我将。
缄诚结惠兮，久莫汝偿。
永如牛女兮，南北相望。
昔燕处兮，灵芸之堂。
纫兰为佩兮，集芰为裳。
西风凄紧兮，淩百草以殒黄。
兰萎芰裂兮，恐被服之不芳。
念汝玉立兮，贱组绣之文章。
玄节日厉兮，奈惨栗之冰霜。
胡不乘白云兮，归来乎帝乡。
尚何所徯兮，毕永岁而彷徉。